Moordenaar 16 jaar ná wrede plaasmoord gevonnisCarlo en Peggy van Litsenborgh by hul dogter, Marcelle Lambrechts, op haar troudag. Foto: Verskaf Mzwandile Tukwayo (52), die man wat Carlo van Litsenborgh (69) in September 2000 op sy plaas in die Paarl-gebied in die Wes-Kaap in sy bed geskiet en met ŉ jaggeweer doodgeslaan het, is vandeesweek in die Wes-Kaapse hooggeregshof gevonnis. Tukwayo het tereggestaan op aanklagte van moord, huisbraak, ontvoering, roof en die onwettige besit van ŉ vuurwapen en ammunisie. Hy is op die aanklag van ontvoering vrygespreek, maar is op al die ander aanklagte skuldig bevind. Maroela Media het vroeër berig Van Litsenborgh en sy vrou, Peggy, is op 24 September 2000 in hul plaashuis oorval. Terwyl Van Litsenborgh in sy bed vermoor is, is Peggy vasgebind en aangerand. Die aanvallers het met juweliersware, kontant en ŉ vuurwapen op die vlug geslaan. Sipho Mlulo Mvumri is in 2001 tot lewenslange tronkstraf gevonnis vir Van Litsenborgh se moord, maar sy medepligtige was tot 2016 op vrye voet. Tukwayo is uiteindelik in Junie 2016 in Germiston in hegtenis geneem. Marcelle Lambrechts, een van die Van Litsenborgh-egpaar se vier dogters, het ná die vonnisoplegging aan Maroela Media gesê hoewel geregtigheid geskied het, bring die vonnis nie vir die familie vreugde nie. “Ek is verlig dat die saak nou verby is en ek is tevrede met die vonnis wat [Tukwayo] gekry het, maar ŉ mens kan nooit regtig vrede maak met so iets nie. My pa is steeds vermoor en niks kan hom terugbring nie,” het sy gesê. Peggy van Litsenborgh. Foto: Verskaf “Al die jare wat [Tukwayo] op vrye voet was, het ek geweet my pa se moordenaar loop daar buite êrens rond. Ek het gevrees dat hy dit weer aan iemand sou doen en wou gehad het hy moet uit die samelewing verwyder word. Nou is hy uiteindelik agter tralies en ons is dankbaar en verlig. Ek het gedink as hy gevonnis word, gaan ek só bly wees, maar dit is nie so nie. Die verhoor het al die ou wonde weer oopgekrap en dit gaan ŉ tydjie vat om weer te genees.” Eric Ntabazalila, woordvoerder van die Nasionale Vervolgingsgesag (NVG), het gesê Tukwayo is lewenslange tronkstraf vir Van Litsenborgh se moord opgelê. Hy is ook tot vyf jaar tronkstraf gevonnis vir huisbraak, 15 jaar tronkstraf vir roof met verswarende omstandighede, drie jaar tronkstraf vir die onwettige besit van ŉ vuurwapen en twee jaar tronkstraf vir die onwettige besit van ammunisie. Die vonnisse sal gelyklopend uitgedien word, het Ntabazalila gesê. Lambrechts sê dit was vir haar baie traumaties om tydens die verhoor te getuig en Tukwayo in die hof in die oë te kyk, maar sy voel dit is iets wat sy vir haar ouers moes doen. (Haar ma is in 2015 oorlede.) “Ek moes sterk wees, vir my ouers en veral vir my pa. Die Here gee ŉ mens die krag en genade om te doen wat jy moet en die mense naby aan ons het ons ongelooflik baie ondersteun.” Sy het gesê die familie is veral dankbaar teenoor ao. Theodore Carosini, die ondersoekbeampte in die saak, vir die goeie werk wat hy gedoen het om die saak te ondersoek en die familie te ondersteun. “Die letsel van my pa se moord sal altyd daar bly. Dit het my, ons familie en almal wat hom liefgehad het se lewe vir altyd verander. Maar ons kan nou vorentoe kyk.”